# PAASTONAJAN KATUMUSMEDITAATIO

**Virikemateriaali[[1]](#footnote-1)**

Tämä järjestys voidaan tilanteen mukaan viettää sellaisenaan tai sen osia liittää johonkin paastonaikaiseen jumalanpalvelukseen. Tekstit ovat Valitusvirsistä ja Psalmien kirjasta. Osa niistä voidaan lukea koko seurakunnan vuorolukuna tai kahden lukijan vuorolukuna. Jos tämä hartaus vietetään omana jumalanpalveluksena, se päätetään siunauksella.

## Virsi tai muuta musiikkia

## Lukukappale

**I** Silmäni riutuvat kyynelistä,
sisintäni polttaa tuska.
Voimani valuvat maahan
kansani sortumisen tähden.
Lapset ja imeväiset nääntyvät
kaupungin kaduilla.

**II** He sanovat äidilleen: ”Anna leipää,
anna viiniä!”
He vaipuvat maahan kaupungin kaduille
kuin kuolettavasti haavoittuneet
ja heittävät henkensä
äidin sylissä.

**I** Huutakaa Herraa, huutakaa sydämenne pohjasta,
te Siionin muurit!
Anna kyyneltesi virrata kuin puro
päivät ja yöt,
vailla hetkenkään lepoa, Siion!
Älkööt silmäsi kuivuko.

**II** Nouse, huuda ja valita yöllä,
jokaisen vartiovuoron aikaan.
Vuodata sydämesi tuska
Herran kasvojen eteen.

**I** Kohota kätesi häntä kohti
lastesi elämän puolesta.
Heitä viruu joka kadunkulmassa,
he nääntyvät nälkään.

**II** Voi! Kadonnut on kullan loisto,
himmennyt sen hohto!
Pyhät, kalliit kivet on viskelty
pitkin katuja.

**I** Siionin rakkaat pojat olivat ennen
puhtaan kullan arvoisia.
Nyt heitä kohdellaan kuin saviastioita,
kuin savenvalajan töitä!

**II** Sakaalitkin tarjoavat nisänsä,
imettävät pentujaan.
Mutta kansani tyttäret hylkäävät pienokaisensa
kuin strutsi poikasensa.

**I** Imeväisen kieli kuivuu janosta,
tarttuu kitalakeen.
Lapset pyytävät leipää,
kukaan ei anna.

**II** Herra, muista, mitä meille on tapahtunut.
Katso, miten meitä on häväisty.
Meistä on tullut orpoja, isättömiä,
äitimme ovat leskiä.

**II** Meidän täytyy maksaa vedestä, jota juomme,
meidän täytyy ostaa polttopuut.

**I** Vainoojat ovat niskassamme.
Me uuvumme, emme saa levätä.

**II** Me turvasimme milloin Egyptiin, milloin Assyriaan
saadaksemme leipää.

**I** Henkemme kaupalla me hankimme leipämme,
autiomaasta uhkaa rosvojen miekka.

**II** Ihomme halkeilee kuin saviuuni,
nälkä polttaa ruumistamme.

**I** Herra, anna meidän palata luoksesi, niin me palaamme.
Uudista päivämme entiselleen.

(Valitusvirret 2: 11–12, 18–19; 4: 1–4; 5: 1, 3–6, 9–10, 21)

## Psalmi

**E** Kuule rukoukseni, Herra,
nouskoon huutoni sinun luoksesi!
Älä kätke minulta kasvojasi,
kun olen ahdingossa.

 Kallista korvasi minun puoleeni!
Kun huudan sinua avuksi,
älä viivytä vastaustasi.
Päiväni haihtuvat kuin savu,
tuska polttaa luitani kuin tuli.
Sisimpäni on kuin kulottunut ruoho.

 Enää en muista syödäkään,
huokailen vain,
olen pelkkää luuta ja nahkaa.

 Minä olen kuin huuhkaja autiomaassa,
kuin pöllö, joka asustaa raunioissa.

 Minä valvon yöni, olen yksin
kuin katolla kyyhöttävä lintu.
Viholliseni pilkkaavat minua päivät pitkät,
kirotessaan vihamiehiään he käyttävät minun nimeäni.

 Minä syön leipänäni tuhkaa,
kyyneleet maustavat juomani.

(Psalmi 102: 2–10)

## Musiikkia

## Lukukappale

**I** Pelasta minut, Jumala!
Vesi on noussut kaulaani saakka.

**II** Olen vajonnut pohjattomaan liejuun,
jalkani ei tavoita lujaa maata.

**I** Olen joutunut vetten syvyyksiin,
pyörre tempaa minut mukaansa.

**II** Minä olen väsynyt huutamaan,
kurkkuni on käheä.

**I** Silmäni hämärtyivät,
kun odotin sinua, Jumala.

**II** Jumala, sinä tunnet erehdykseni,
rikkomukseni eivät pysy sinulta salassa.

**I** Älköön minun takiani joutuko häpeään
kukaan, joka odottaa sinua.

**II** Minä rukoilen sinua, Herra.
Kunpa tämä hetki olisi otollinen.

**I** Jumala, vastaa minulle!
Onhan hyvyytesi suuri ja apusi varma.

**II** Pelasta minut, etten vajoaisi liejuun,
pelasta minut vihollisteni käsistä ja vetten syvyyksistä.

**I** Älä anna pyörteen temmata minua mukaansa,
syvyyden nielaista minua,
älä anna kuilun sulkeutua pääni päällä.

**II** Minä olen kurja ja kipua täynnä,
mutta sinä, Jumala, autat minut turvaan.

(Psalmi 69: 2–4, 6, 7a, 14–16, 30)

## Hiljainen mietiskely/ rukous

## Lukukappale

**E** Katso: minä luon uutta.
Nyt se puhkeaa esiin – ettekö huomaa?
Minä teen tien autiomaahan
ja joet kuivuuden keskelle.

 Kuulkaa, kaikki janoiset! Tulkaa veden ääreen!
Te, joilla ei ole rahaa, tulkaa,
ostakaa viljaa ilmaiseksi, syökää,
ottakaa maksutta viiniä ja maitoa!

(Jesaja 43: 19; 55 :1)

## Virsi tai muuta musiikkia

1. Tämän virikemateriaalin on valmistanut vuosina 2015–2016 työryhmä, johon kuuluivat pastori Jani Kairavuo, pastori Elina Koivisto, pastori Satu Kreivi-Palosaari, pastori Heikki Repo, pastori Tuomo Valjus sekä kirkkohallituksen asiantuntijat pastori Terhi Paananen ja kanttori, MuM Teija Tuukkanen. [↑](#footnote-ref-1)